钦定古今图书集成/明伦汇编/氏族典/第129卷 > 陈演
## 钦定古今图书集成/明伦汇编/氏族典/第129卷 > 陈演

按《明外史陈演传》：“演，井研人。举天启二年进士，改庶
吉士，授编修。崇祯时，历官少詹事，掌翰林院，直经筵。
十三年正月擢礼部右侍郎，协理詹事府。演庸才寡
学，工结纳，初入馆，即与内侍通。庄烈帝简用阁臣，每
亲发策，观所条对，觇能否。其年四月，中官探得帝所
欲问数事，密授演。条对独称旨，即擢礼部左侍郎兼”
东阁大学士入阁。明年进礼部尚书，改文渊阁。十五
年，以山东平盗功，加太子少保，改户部尚书。武英殿
被劾乞罢，优旨慰留。明年，周延儒去位，遂为首辅。寻
以守城功，加太子太保。十七年正月，三载考绩，加少
保，改吏部尚书、建极殿。逾月罢。再逾月，都城陷，遂及
于难。演为人沉深忌刻。自延儒罢后，帝最倚信演，台
省附延儒者，尽趋演门。是时国势翼卵，中外举知其
不支，演无所筹画，反以贿闻。及自成逼山西，廷议撤
宁远吴三桂兵，入守山海关，策应京师。演持不可。后
帝决计行之，演不自安，引疾求罢。演既谢事，蓟辽总
督王永吉力诋其罪，给事中汪惟效、孙承泽亦极论
之。演入辞，谓“佐理无状，罪当死。”帝怒斥曰：“汝一死不
足蔽辜！”叱之去。演赀多，不能遽行。贼已陷京师，被执，
系贼将刘宗敏营中。其日，献银四万，贼喜，不加刑。四
月八日获释。十二日，自成将东御，吴三桂虑诸大臣
为后患，尽杀之，演亦遇害。